Beamptes van binnelandse sake vas vir diefstalTwee beamptes van binnelandse sake is Vrydag vir diefstal in Pretoria aangekeer, het die Valke gesê. “Die verdagtes is deel van ‘n mobiele eenheid wat skoliere help om identiteitsdokumente te bekom,” het kapt. Paul Ramaloko, woordvoerder vir die Valke, gesê. Volgens die Valke het die beamptes telkens R140, wat vir die identiteitsdokumente betaal is, in hul sak gedruk en nie die aansoeke geprosesseer nie. Binnelandse sake het klagtes ontvang, die stelsel ondersoek en bevind dat die aansoekers se inligting nie beskikbaar is nie. “Die departement het ons in Junie genader en ons het ondersoek begin instel. Na verwagting sal nog mense in hegtenis geneem word,” het Ramaloko gesê. Die twee sal na verwagting Vrydag in die Pretoriase landdroshof verskyn op aanklag van diefstal.